  Виталий Пронин Кылем ар пумын «Мынам Удмуртие» телерадиокомпания «Вормонлы сӥзисько» конкурс ялӥз вал.«Мынам Удмуртие» телеканаллэн кивалтӥсезлэн воштӥсез Сергей Касаткин верамъя, та конкурс сӥземын Быдӟым Вормонлэн 70 ар тырмонэзлы.- Та бадӟым но дано праздниклы, вордӥськем шаермес утисьёслы сӥзем удмурт кырӟанъёс трос ӧвӧл. Соин ик ми радъямы «Вормонлы сӥзисько» конкурс. Вазиськимы профессиональной крезьгурчиослы но самодеятельной композиторъёслы. Шумпотымон, пыриськисьёс трос вал. Кылсярысь, кырӟан гожтӥллям быдэс шаермылы тодмо Евгения Копысова, Михаил Журавлёв, Николай Трубачев, Сергей Кириллов но мукетъёсыз. Конкурслэсь палэнэ ӧз кыле егит усточиос но - Александр Катков, Богдан Анфиногенов но мукетъёсыз. Вожвылъяськисьёс тодмо кылбурчиослэсь чуръёссэс бырйиллям. Авторъёс пӧлын - Николай Байтеряков, Гай Сабитов, Семён Перевощиков. Ӵошатсконэ пырисько Ижысь, Пичи Пурга, Алнаш, Эгра, Дэри, Глазов, Можга но мукет ёросъёсысь кылбурчиос но крезьгурчиос. Конкурслы йылпумъянъёс лэсьтомы Удмурт театрын 5-тӥ оштолэзе, луоз бадӟым концерт. Толон «Мынам Удмуртие» радиоын ортчиз пус чӧлтон (жеребьёвка). Тодмо луиз, кин бере кин кырӟалоз отын. Вормисьёс коньдон премиен пусъемын луозы.«Вормонлы сӥзисько» конкурсэ вуэм куд-ог кырӟанъёсын «Мынам Удмуртие» радиоез кылзӥсьёс тодматскизы ини. Журналист Юлия Александрова верамъя, конкурсэ пӧртэм пумо кырӟанъёс вуизы.- Ми талы туж шумпотӥськомы, малы ке шуоно выль кырӟанъёс мултэс уз луэ. Табере ум ёрме ини Вормон Нуналэ мае пуктыны. Та кырӟанъёс эфирмес чебертозы. Куд-огъёсыз кылзӥсьёс доры вуизы ини. Тани валлян эфирын нырысьсэ чузъяськиз Гай Сабитовлэн кылъёсызъя гожтэм Михаил Журавлёвлэн «Вормон сюрес» кырӟанэз, сое быдэстэ Геннадий Корепанов. Тросэзлы кельшиз ини Алнашысь «Вуюись» ансамбльлэн «Сяськаос» кырӟанэз. Николай Байтеряковлэн кылъёсызлы крезьгур шедьтӥз Алнаш крезьгурчи Сергей Кириллов. Чузъяськизы ини Глазов ёросысь Александр Леонтьевлэн «Вормон Нунал», Пичи Пурга ёросысь Пуро гуртысь крезьгурчилэн Юрий Волковлэн «Тӥледлы, ветеранъёс» кырӟанъёс, - шуиз Юлия Александрова.Галина Семёнова Теги: БыдымВормон кыран ужрад  